Na podlagi Pravilnika o raziskovalnih nazivih (Ur. l. RS, št. 126/08, 41/09, 55/11, 80/12, 4/13 – popr. 5/17 in 31/17) in 190. člena Statuta Univerze v Mariboru (Statut UM-UPB12, Uradni list RS, št. 29/2017) je Senat Univerze v Mariboru na svoji 40. redni seji dne 29. 1. 2019 sprejel

**SPREMEMBE IN DOPOLNITVE**

**PRAVILNIKA O POSTOPKU IZVOLITVE V RAZISKOVALNE NAZIVE NA UNIVERZI V MARIBORU**

Spremeni se 5. odstavek 8. člena pravilnika tako, da se po novem glasi:

S strokovnimi poročili se seznani Komisija za znanstvenoraziskovalne zadeve članice. Pred prvo izvolitvijo v naziv ali pred izvolitvijo v višji naziv si mora senat članice pridobiti soglasje senata univerze. Po prejemu vse potrebne dokumentacije komisija za znanstvenoraziskovalne zadeve članice pripravi predlog za odločanje na senatu članice ali senatu univerze.

Doda se nov 7. odstavek 8. člena:

Znanstvene svetnike voli senat univerze za neomejeno dobo.

Spremeni se 10. člen pravilnika tako, da se po novem glasi:

V kolikor ima univerza sprejeta lastna merila za izvolitve v raziskovalne nazive, na drugih univerzah oziroma raziskovalnih ustanovah pridobljene raziskovalne nazive univerza prizna v skladu z merili in po postopku za prvo izvolitev, določenim s tem aktom. Priznavanje enakovrednega naziva velja za enako dobo, kot velja pridobljena izvolitev v naziv na drugi univerzi oziroma raziskovalni ustanovi, oziroma največ za dobo izvolitve v naziv, kot jo določajo merila.

V kolikor se za izvolitve v nazive iz 7. člena tega pravilnika na UM uporabljajo merila ARRS, univerza drugje pridobljene raziskovalne nazive iz 7. člena tega pravilnika, ki so bili pridobljeni v skladu z merili ARRS, prizna avtomatsko.

Doda se 10.a člen tako, da se glasi:

Kandidat lahko poda vlogo za razvrstitev raziskovalca v posamezen raziskovalni naziv s sklepom rektorja univerze. Skupaj s to vlogo mora kandidat vložiti tudi vlogo za izvolitev v isti raziskovalni naziv. Oseba, ki vodi postopek izvolitve, na podlagi prejete dokumentacije pripravi poročilo o izpolnjevanju kvantitativnih pogojev za izvolite v naziv. Na podlagi poročila in dokumentacije kandidata, pristojni prodekan članice za raziskovalno dejavnost posreduje rektorju univerze predlog, da se kandidatu podeli ali ne podeli ustrezni raziskovalni naziv do podelitve raziskovalnega naziva pristojnega organa, vendar največ za dobo enega leta.

Na podlagi priporočila pristojnega prodekana lahko rektor univerze izda sklep, da se kandidatu podeli ustrezni raziskovalni naziv do podelitve raziskovalnega naziva pristojnega organa, vendar največ za dobo enega leta.

Te Spremembe in dopolnitve Pravilnika o postopku izvolitve v raziskovalne nazive na Univerzi v Mariboru pričnejo veljati naslednji dan po objavi v Obvestilih Univerze v Mariboru.

 Rektor UM

 prof. dr. Zdravko Kačič